A Tanács 2411/92/EGK rendelete

(1992. július 23.)

a Szerződés 85. cikke (3) bekezdésének a légiközlekedési ágazaton belüli megállapodások és összehangolt magatartások egyes csoportjaira történő alkalmazásáról szóló 3976/87/EGK tanácsi rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 87. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a légiközlekedési ágazat vállalkozásaival kapcsolatos versenyszabályok alkalmazásával kapcsolatos eljárás megállapításáról szóló, 1987. december 14-i 3975/87/EGK tanácsi rendelettel [4] összhangban a Bizottság jelenleg jogosult egy tagállamon belül a légi közlekedésre vonatkozó versenyszabályok végrehajtására; mivel ezért kívánatos rendelkezni az e közlekedési területen alkalmazott csoportmentességek elfogadásának lehetőségéről;

mivel a 3976/87/EGK rendelet [5] felhatalmazza a Bizottságot, hogy rendeletben nyilvánítsa ki, miszerint a 85. cikk (1) bekezdésének előírásai nem vonatkoznak a vállalkozások közötti megállapodások, a vállalkozások társulásai által hozott döntések és az összehangolt magatartások egyes csoportjaira;

mivel e csoportmentességek elfogadására vonatkozó jogosultságot korlátozott - 1992. december 31-én lejáró - időtartamra nyújtották annak érdekében, hogy a légi fuvarozók számára lehetővé tegyék a Közösségen belüli nemzetközi légiközlekedésben alkalmazott szabályrendszer változásaiból fakadó, fokozódó versenyfeltételekhez való alkalmazkodást;

mivel ezen időpont után a csoportmentességek folytatását a Közösség által a légiközlekedési ágazat liberalizálására irányuló további intézkedések elfogadása indokolja; mivel e csoportmentességek hatályát és a kapcsolódó feltételeket a Bizottságnak - a tagállamokkal szorosan együttműködve - kell meghatároznia, figyelembe véve a 3976/87/EGK rendelet hatályba lépése óta a versenyfeltételekben elért változásokat,

ELFOGADTA EZT A RENDELETET:

1. cikk

A 3976/87/EGK rendelet a következőképpen módosul:

1. Az 1. cikkből a "nemzetközi" szót el kell hagyni.

2. A 2. cikk (2) bekezdésének helyébe a következő szöveg lép:

"2. A Bizottság ilyen rendeleteket különösen azokra a megállapodásokra, döntésekre vagy összehangolt magatartásokra hozhat, amelynek célja az alábbiak egyike:

- a légitársaságok menetrendjének közös tervezése és összehangolása,

- konzultációk a menetrend szerinti légijáratok személy- és poggyászszállítási, továbbá áruszállítási díjtételeiről,

- közös üzemeltetési megállapodás az új, kevésbé forgalmas menetrend szerinti légiszolgáltatásokkal kapcsolatban,

- a repülőtéri résidők kiosztása és repülőtéri menetrend kialakítása; a Bizottság biztosítja, hogy ezek a szabályok összhangban legyenek a Tanács által elfogadott magatartási kódex előírásaival,

- a légiközlekedési vállalkozások menetrendkészítéssel, helyfoglalással és jegykiadással kapcsolatos számítógépes helyfoglalási rendszereinek közös beszerzése, fejlesztése és működtetése; a Bizottság biztosítja, hogy ezek a szabályok összhangban legyenek a Tanács által elfogadott magatartási kódex előírásaival."

3. A 3. cikk helyébe a következő rendelkezés lép:

"3. cikk

A 2. cikk alapján elfogadott bármely rendeletnek meghatározott időtartamra kell vonatkoznia.

Amennyiben annak elfogadását előidéző bármely körülmény megváltozott, a rendelet hatályon kívül helyezhető vagy módosítható; ebben az esetben határidőt kell szabni azoknak a megállapodásoknak és összehangolt magatartásoknak a módosítására, amelyekre a hatályon kívül helyezést vagy módosítást megelőzően a korábbi rendeletet alkalmazták."

4. A 8. cikket el kell hagyni.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. július 23-án.

a Tanács részéről

az elnök

J. Cope

[1] HL C 255., 1991.8.30., 10. o.

[2] 1992. július 10-i vélemény (a Hivatalos Lapban még nem tették közzé).

[3] HL C 169., 1992.7.6., 13. o.

[4] HL L 374., 1987.12.31., 1. o. A legutóbb a 2410/92/EGK rendelettel (lásd ennek a Hivatalos Lapnak a 18. oldalát) módosított rendelet.

[5] HL L 374., 1987.12.31., 9. o. A 2344/90/EGK rendelettel (HL L 217., 1990.8.11., 15. o.) módosított rendelet.

--------------------------------------------------